Lig in die tonnel vir “donker” Elisenheim - Energie - Republikein
Wednesday, May 22nd, 01:11:08
Lig in die tonnel vir “donker” Elisenheim
09 January 2019 | Energie
Die Windhoek munisipaliteit se bestuurder van korporatiewe kommunikasie, bemarking en openbare deelname, mnr. Harold Akwenye (foto), het pas aan Republikein gesê hulle hoop om kragtoevoer na die Elisenheim-landgoed asook besighede soos Natis in die noordelike nywerheidsgebied teen vanaand te herstel.
Dit volg nadat dié plekke sedert gister omstreeks 15:00 sonder elektrisiteit is en inwoners van Elisenheim intussen al planne maak om kragopwekkers te huur om onder meer die inhoud van hul ys- en vrieskaste te red.
Akwenye het verduidelik dat die kraglyn wat Elisenheim van elektrisiteit voorsien, verskeie probleme het en dat hul span besig is om dit te probeer herstel. Hy sê een probleem is reeds herstel, waarna verskeie ander defekte ook ontdek is.
Hy sê die onlangse, swaar reënbuie het veroorsaak dat die kabel se insulasie verswak het, wat een van die oorsake van die huidige kragonderbreking is. Hy voeg by dat die kabel van die ou Pax-soorte is.
Akwenye sê die munisipaliteit is terselfdertyd met ‘n proses besig om die ou kabels te vervang.